ຄອບຄົວໂອບາມາ ເປັນເຈົ້າພາບ ຈັດງານຊອກໄຂ່ອີສເຕີ້ ທີ່ທໍານຽບຂາວ (ເບິ່ງສະໄລດ໌ກັບວີດີໂອ)
ປະທານາທິບໍດີ ໂອບາມາ ພ້ອມດ້ວຍຄອບຄົວ ນໍາພາບັນດາເດັກນ້ອຍ ແລະພໍ່ແມ່ ຫລາຍພັນຄົນ ສະຫລອງບຸນກິ້ງໄຂ່ອີສເຕີ້ ປະຈໍາປີ 2012.
ປະທານາທິບໍດີບາຣັກ ໂອບາມາ ຮ່ວມກັບພວກເດັກນ້ອຍຫລາຍພັນຄົນແລະບັນດາ ພໍ່ແມ່ຂອງເຂົາເຈົ້າ ໃນວັນຈັນວານນີ້ ອັນເປັນຮີດຄອງປະເພນີໃນລະດູໃບໄມ້ປົ່ງຫຼືບານ ໃໝ່ຂອງຊາວອາເມຣິກັນໃນການຊອກຫາໄຂ່ ເນື່ອງໃນໂອກາດບຸນອິສເຕີ້ຫຼື Easter Egg Roll ທີ່ທໍານຽບຂາວ ແຂກພິເສດໃນປີນີ້ທີ່ເຂົ້າຮ່ວມຢູ່ເດີ່ນທຳນຽບຂາວປີນີ້ກໍມີທັງໂຕຕຸກກະຕາກະຕ່າຍຫຼື ອິສເຕີ້ບັນນີ່ ແລະບັນດານັກກິລາແຊມປ້ຽນໂອລິມປິກ ດັ່ງທີ່ໄດ້ປະຕິບັດມາ ຈຸດເດັ່ນທີ່ເປັນກິລາອັນເກົ່າແກ່ກໍຄື ການກິ້ງໄຂ່ ຊຶ່ງບັນດາເດັກ ນ້ອຍ ໄດ້ຖືກຊັກຊວນຈາກປະທານາທິບໍດີ ໃຫ້ພາກັນກິ້ງໄຂ່ຂອງເຂົາເຈົ້າ ໃຫ້ໄປເຖິງ ເສັ້ນໄຊກ່ອນໝູ່ ທ່ານ Obama ໄດ້ອ່ານປື້ມນິທານໂບຮານເດັກນ້ອຍ “Where the Wild Things Are” ສູ່ເດັກນ້ອຍຟັງ ໂດຍມີສັດຕີໝາຍເລກນຶ່ງ ທ່ານນາງ Michelle ແລະລູກສາວສອງຄົນ ຄື ນາງ Sasha ແລະ Malia ປະກອບສ່ວນນໍາ ທ່ານຍັງໄດ້ເຂົ້າຮ່ວມແຂ່ງຂັນ ໂຍນບານບ້ວງ ກັບຄະນະ Harlem Globetrotters ເນື້ອໃນນໍ້າໃຈຂອງການສະຫລອງກິ້ງໄຂ່ Easter Egg Roll ກໍໄດ້ແກ່ “Let’s Go, Let’s Play, Let’s Move ” ຊຶ່ງເປັນພາກສ່ວນນຶ່ງ ໃນການດຳເນີນຄວາມພະຍາຍາມຂອງທ່ານ ນາງ Obama ໃນການຕໍ່ຕ້ານ ບໍ່ໃຫ້ເກີດຄວາມຕຸ້ຍພີເກີນໄປ ໃນໝູ່ພວກເດັກນ້ອຍ ປະທານາທິບໍດີ Rutherford B Hayes ເປັນເຈົ້າພາບຄົນທໍາອິດ ທີ່ຈັດການສະຫຼອງ ການກິ້ງໄຂ່ໃນໂອກາດວັນບຸນອີສເຕີ້ ຫຼື Easter Egg Roll ທີ່ທໍານຽບຂາວໃນປີ 1878